text: 6.755 stiller op til årets Vestkystløb - men de store motionsløb har det svært
  11 juni 2017 kl. 06.54
  6.755 løbere har tilmeldt sig søndagens Vestkystløb. Løbet er fortsat et af Danmarks største motionsløb, selvom deltagerantallet er halveret siden rekordåret  i  2009 med 13.529 tilmeldte. 
  
  Dermed mærker Esbjergløbet samme tendens som de fleste andre store løb. De store folkelige motionsløb mister nemlig deltagere, mens de mere ekstreme løb med flere specialiserede fysiske udfordringer er i fremgang.
  Vejleløbet finder også sted i dag med 1.259 tilmeldte, mens samme løb i 2011 havde 2.390 deltagere. 
  Alligevel er motionsløbene i Vejle og Esbjerg fortsat store løb med mange tilskuere, når familiemedlemmer, venner og kolleger mødes for at følge løbernes anstrengelser og hygge sig i det grønne.
  Det årlige Vestkystløb kalder således sig selv for Esbjergs største firmafest, hvor omkring 20.000 mennesker samler sig i Vognsbølparken - i år for 43. gang.
  En af deltagerne, uddannelsesleder Jørgen Borg, er maratonløber, men deltager fire-fem gang om året i denne type løb.
  - Det er en folkefest - og en rigtig god dag, siger han til TV SYD.
   
  Han kan også konstatere, at der er større udbud af motionsløb. Fra byfester til store arrangementer som Vestkystløbet.
  - Og nu får vi om 14 dage en halvmaraton i Esbjerg, som måske tiltaler dem, som træner mere.
  Jørgen Borg løb 9,2 kilometer i dag.
  - Det var en god dag. Jeg slog dem, jeg skulle slå...!
  
  